Η Ολυμπιακή φλόγα στη Ουάσιγκτον - 2001-12-21
Ο Πρέσβης Αλέξανδρος Φίλων υποδέχεται τον ελληνοαμερικανό δρομέα που την μεταφέρει
Η Ολυμπιακή φλόγα, που ανάφτηκε τον περασμένο μήνα στην Ολυμπία και που στις 3 Δεκεμβρίου ξεκίνησε από την Αθήνα για τις Ηνωμένες Πολιτείες, βρίσκεται σήμερα στη Ουάσιγκτον καθ οδόν προς το Σώλτ-Λέηκ-Σίτυ όπου θα γίνουν οι επόμενοι Ολυμπιακοί αγώνες. Την πορεία της Ολυμπιακής δάδας από τα προάστια της Αμερικανικής πρωτεύουσας μέχρι και το κέντρο της Ουάσιγκτον παρακολουθούν τηλεοπτικά συνεργεία και πολλοί περαστικοί. Όπως μεταδίδει ο Γιώργος Μπίστης από την Ελληνική Υπηρεσία της «Φωνής της Αμερικής» σήμερα το πρωί ο δρομέας που μεταφέρει την δάδα πέρασε από το Εθνικό Κοιμητήριο του Άρλινγκτον, κατόπιν σταμάτησε για λίγο στο Πεντάγωνο και αυτή την ώρα βρίσκεται καθ οδόν πρός την περιοχή του Καπιτωλίου. Το απόγευμα, τοπική ώρα, θα σταματήσει στην Πρεσβεία της Ελλάδας όπου ό Πρέσβης κύριος Αλέξανδρος Φίλων θα τον υποδεχθεί στα πλαίσια ειδικής τελετής, αποσπάσματα της οποία αναμένεται ότι θα μεταδοθούν τηλεοπτικά σε ολόκληρη τη χώρα. Κατά την τελετή ο Πρέσβης κύριος Φίλων θα απονείμει ένα στεφάνι από κλωνάρια ελιάς στον δρομέα που σε αυτό το σκέλος της διαδρομής δεν θα είναι άλλος από τον ελληνοαμερικανό Ανδρέα Καφφέ, μέλος της οργάνωσης ΑΧΕΠΑ που τόσα πολλά έχει προσφέρει στην Ελλάδα και την ομογένεια. Ο κύριος Φίλων σκοπεύει να τονίσει ότι η πορεία της ολυμπιακής φλόγας , από την Αθήνα στο Σώλτ Λέηκ Σίτυ είναι αφιερωμένη «στα θύματα και τους ήρωες» των τρομοκρατικών επιθέσεων της ενδεκάτης Σεπτεμβρίου στη Ουάσινγκτον και τη Νέα Υόρκη -- αυτών που έχασαν τη ζωή τους από την κατάρρευση των δίδυμων πύργων του Παγκόσμιου Κέντρου Εμπορείου και της συντριβής του αεροπλάνου στο Πεντάγωνο και όλων όσων με κίνδυνο της δικής τους ζωής βοήθησαν πολλούς άλλους να σωθούν από την τραγωδία εκείνη. Η Ολυμπιακή φλόγα, κατά τον Έλληνα πρέσβη είναι επίσης σύμβολο ειρήνης, καλής θέλησης και της επιδίωξης για τελειότητα. Άλλοι σταθμοί της Ολυμπιακής δάδας στη Ουάσιγκτον θα είναι το Κογκρέσο, ο Εθνικός Καθεδρικός Ναός, το Μνημείο Πεσόντων Αστυνομικών και το Μνημείο του Αβραάμ Λίνκολν. Από τη Ουάσιγκτον η Ολυμπιακή φλόγα θα συνεχίσει προς τα βόρεια, θα περάσει από τη Νέα Υόρκη, κατόπιν θα διασχίσει την Αμερική από τη ανατολική μέχρι την δυτική ακτή της, θα πάει στο Λός Άντζελες και το Σαν Φρανσίσκο, θα ανέβει μέχρι τον Καναδά και από εκεί θα κατευθυνθεί στο Σώλτ Λέηκ Σίτυ για την Ολυμπιάδα. Συνολικά η φλόγα θα περάσει από 250 πόλεις 46 Αμερικανικών πολιτειών. Την δάδα θα μεταφέρουν 11.500 δρομείς καθένας των οποίων και θα κάνει διαδρομή ενός περίπου χιλιομέτρου. Οι Ολυμπιακοί αγώνες θα γυρίσουν στη γενέτειρα τους, την Ελλάδα, το 2004.